ตลาดหุ้นเอเชียปรับตัวขึ้นบ่ายนี้ ขณะหุ้นเหมืองดีดตัว-จับตาจีนปฏิรูปรัฐวิสาหกิจ
ตลาดหุ้นเอเชียปรับตัวสูงขึ้นในการซื้อขายช่วงบ่ายวันนี้ ในขณะที่หุ้นกลุ่มเหมืองปรับตัวสูงขึ้น ภายหลังจากที่ราคาสินแร่เหล็กปรับตัวขึ้นอย่างต่อเนื่อง
27 เม.ย. 2558

ผู้สื่อข่าวรายงานว่า ตลาดหุ้นเอเชียปรับตัวสูงขึ้นในการซื้อขายช่วงบ่ายวันนี้ ในขณะที่หุ้นกลุ่มเหมืองปรับตัวสูงขึ้น ภายหลังจากที่ราคาสินแร่เหล็กปรับตัวขึ้นอย่างต่อเนื่อง
โดยดัชนี FBMKLCI ตลาดหุ้นมาเลเซียปิดภาคเช้าที่ 1,862.87 จุด เพิ่มขึ้น 0.29 จุด, +0.02% ดัชนีเซี่ยงไฮ้คอมโพสิตปิดภาคเช้าพุ่ง 1.9% แตะ 4,475.69 เมื่อเวลา 11.30 น.ตามเวลาท้องถิ่น
สำหรับหุ้นบีเอชพี บิลลิตัน ดีดตัว 1.9% ในตลาดหุ้นออสเตรเลีย ส่วนหุ้นเอชเอสบีซี พุ่งเกือบ 5% จากข่าวที่ว่าธนาคารอยู่ในระหว่างพิจารณาแผนการขายธุรกิจธนาคารรายย่อยในอังกฤษเป็นมูลค่า 2 หมื่นล้านปอนด์ หรือกว่า 3 หมื่นล้านดอลลาร์สหรัฐ รวมทั้งแผนการเตรียมย้ายสำนักงานใหญ่ออกจากกรุงลอนดอน
ทั้งนี้ อิโคโนมิค อินฟอร์เมชั่น เดลี่ รายงานว่า รัฐบาลจีนวางแผนที่จะปฏิรูปและควบรวมกิจการหน่วยงานรัฐวิสาหกิจที่รัฐบาลดูแลอยู่ให้เหลือ 40 แห่ง จากเดิมที่มีอยู่ 112 แห่ง
โดยกระทรวงการคลังจีนเปิดเผยเมื่อวันที่ 23 เม.ย.ว่า ผลกำไรของกลุ่มรัฐวิสาหกิจ (SOE) ยังคงปรับตัวลดลงในช่วงไตรมาสแรกปีนี้ แต่เป็นการปรับตัวลงในอัตราที่ชะลอตัวลง
สำหรับผลกำไรของกลุ่ม SOE ปรับตัวลง 8% เมื่อเทียบรายปี สู่ระดับ 4.9973 แสนล้านหยวน (8.152 หมื่นล้านดอลลาร์) ในช่วงเดือนม.ค.-มี.ค. อย่างไรก็ตาม ตัวเลขดังกล่าวยังดีกว่าช่วงเดือนม.ค.-ก.พ.ปีนี้ที่ร่วงลง 21.5% และยังดีกว่าช่วงเวลาเดียวกันของปีที่แล้วที่ลดลง 3.3%